Neuvoston asetus (ETY) N:o 3916/90, annettu 21 päivänä joulukuuta 1990, maanteiden tavaraliikennemarkkinoiden kriisitilanteessa toteutettavista toimenpiteistä



Virallinen lehti nro L 375 , 31/12/1990 s. 0010 - 0011

Suomenk. erityispainos Alue 7 Nide 3 s. 0227

Ruotsink. erityispainos Alue 7 Nide 3 s. 0227



NEUVOSTON ASETUS (ETY) N:o 3916/90, annettu 21 päivänä joulukuuta 1990, maanteiden tavaraliikennemarkkinoiden kriisitilanteessa toteutettavista toimenpiteistä EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 75 artiklan, ottaa huomioon komission ehdotuksen (), ottaa huomioon Euroopan parlamentin lausunnon (), ottaa huomioon talous- ja sosiaalikomitean lausunnon () sekä katsoo, että asetuksen (ETY) N:o 3164/76 () 3 artiklan 3 kohdan mukaan, sellaisena kuin se on viimeksi muutettuna asetuksella (ETY) N:o 1841/88 (), neuvoston on päätettävä maanteiden tavaraliikennemarkkinoiden kriisitilanteessa toteutettavista toimenpiteistä, sen vuoksi on välttämätöntä ottaa käyttöön yhteisön suojajärjestelyt maanteiden tavaraliikennemarkkinoiden vakavien häiriöiden tarkastelemiseksi ja korjaamiseksi, ja tässä tarkoituksessa olisi säädettävä kriisin ratkaisemiseksi tarvittavista toimenpiteistä ja määriteltävä tällaisten toimenpiteiden luonne sekä luotava sovelias päätöksentekomenettely ja huolehdittava siitä, että suojalausekkeen soveltamiseksi tarvittavat tiedot ovat saatavissa, ON ANTANUT TÄMÄN ASETUKSEN: 1 artikla Tätä asetusta sovelletaan yhteisön alueella toisen lukuun suoritettavaan, jäsenvaltioiden väliseen kansainväliseen tavaraliikenteeseen. 2 artikla Tässä asetuksessa kriisillä tarkoitetaan 1 artiklassa määritellyille markkinoille ominaisten ongelmien esiintymistä, jotka saattavat johtaa vakavaan ja mahdollisesti jatkuvaan ylitarjontaan, mikä uhkaa useiden tavaroiden maantieliikennettä harjoittavien yritysten taloudellista tasapainoa ja selviytymistä, jos kyseisten markkinoiden lyhyen ja keskipitkän aikavälin ennusteiden mukaan ei ole odotettavissa huomattavaa ja pysyvää parannusta. 3 artikla Komissio kerää tarvittavat tiedot voidakseen seurata markkinoiden kehitystä ja havaita mahdollisen kriisin. Tätä varten jäsenvaltiot toimivat yhteistyössä komission kanssa käytettävissä olevien tai helposti saatavien tietojen ilmoittamiseksi ja käsittelemiseksi. 4 artikla 1. Kun jäsenvaltio katsoo, että kriisi on olemassa, se voi pyytää komissiota tutkimaan asian. 2. Asianomaisen jäsenvaltion on toimitettava oleelliset numerotiedot, jotta komissio voi arvioida tilanteen. 3. Jäsenvaltion pyynnöstä komissio kuulee viipymättä 5 artiklassa tarkoitettua komiteaa. 4. Jos komissio kuultuaan komiteaa katsoo kriisin olevan olemassa, se voi tehdä päätöksen, jolla se toteuttaa toimenpiteet kyseisillä markkinoilla tarjotun kapasiteetin tarjonnan kasvun estämiseksi rajoittamalla jo toimivien liikenteenharjoittajien toiminnan kasvua ja uusien liikenteenharjoittajien markkinoillepääsyä. Päätös on tehtävä 30 päivän kuluessa jäsenvaltion pyynnön vastaanottamisesta. Tämän artiklan mukaiset toimenpiteet ovat voimassa enintään kuuden kuukauden määräajan, jota voidaan yhden kerran pidentää enintään kuudella kuukaudella. 5. Komissio ilmoittaa viipymättä jäsenvaltioille ja neuvostolle 4 kohdan mukaan tekemästään päätöksestä tai tilanteen mukaan päätöksestään olla toteuttamatta toimenpiteitä. 6. Yksi tai useampi jäsenvaltio voi 30 päivän kuluessa päätöksen tiedoksi saamisesta saattaa 5 kohdassa tarkoitetun komission päätöksen neuvoston käsiteltäväksi. Neuvosto voi 4 kohdan kolmannessa alakohdassa säädetyissä määräajoissa tehdä määräenemmistöllä toisenlaisen päätöksen 30 päivän kuluessa jäsenvaltion tai jäsenvaltioiden hakemuksen jättämisestä. 7. Jos komissio katsoo, että: - 4 kohdassa tarkoitettujen toimenpiteiden voimassaoloaikaa on pidennettävä - ja/tai on toteutettava erityisiä lisätoimenpiteitä, se tekee ehdotuksen neuvostolle, joka päättää asiasta määräenemmistöllä. 5 artikla Komissiota avustaa neuvoa-antava komitea, jossa on jäsenvaltioiden edustajat ja puheenjohtajana komission edustaja. Komitean tehtävänä on: - seurata tilannetta 1 artiklassa tarkoitetuilla liikennemarkkinoilla ja antaa komissiolle neuvoja asiassa, - antaa komissiolle sen pyynnöstä neuvoja 3 artiklassa tarkoitettujen tietojen keräämisessä, - antaa komissiolle sen pyynnöstä neuvoja jäsenvaltion 4 artiklan 1 kohdan mukaan tekemistä pyynnöistä, - antaa komissiolle neuvoja kriisin ratkaisemiseksi ehdotetuista toimenpiteistä ja erityisesti niiden soveltamisesta käytännössä. Lisäksi komissio voi tämän asetuksen mukaisesti kuulla komiteaa kaikista muista tämän asetuksen soveltamiseen liittyvistä kysymyksistä. Komitea vahvistaa työjärjestyksensä. 6 artikla Jos tässä artiklassa säädettyä menettelyä noudatetaan, komissio tekee komitealle ehdotuksen kriisin ratkaisemiseksi tarvittavista väliaikaisista toimenpiteistä. Komitea antaa, tarvittaessa äänestettyään, lausuntonsa määräajassa, jonka komitean puheenjohtaja asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus vaatia, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 7 artikla Komissio antaa Euroopan parlamentille sekä neuvostolle viimeistään 31 päivänä joulukuuta 1995 kertomuksen tämän asetuksen soveltamisesta sekä liittää siihen mahdolliset, tarpeelliset ehdotukset. 8 artikla Tämä asetus tulee voimaan 1 päivänä tammikuuta 1991. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä joulukuuta 1990. Neuvoston puolesta Puheenjohtaja A. RUBERTI () EYVL N:o C 87, 5.4.1990, s. 4 ja EYVL N:o C 294, 24.11.1990, s. 11 () Lausunto on annettu 26 päivänä lokakuuta 1990. () Lausunto on annettu 19 päivänä syyskuuta 1990. () EYVL N:o L 357, 29.12.1976, s. 1 () EYVL N:o L 163, 30.6.1988, s. 1